LV Eiropas Savienības Oficiālais Vēstnesis C 41/4

Komisijas paziņojums par euro monētu kopīgās puses dizaina autortiesību aizsardzību

2011/C 41/03

IEVADS

1996. gada pavasarī dalībvalstis nolēma, ka apgrozībai paredzētajām euro monētām būs kopīgā puse un valsts puse, un pilnvaroja Komisiju rīkot konkursu Eiropas līmenī, lai izvēlētos euro monētu kopīgās puses dizainu. Labākos dizainus izvēlējās valstu vai valdību vadītāji Eiropas monētu dizaina konkursā 1997. gada jūnijā. Apgrozībai paredzētajām euro monētām ir astoņas nominālvērtības: 1, 2, 5, 10, 20, 50 centi, kā arī 1 un 2 euro.

Saskaņā ar Padomes Regulu (EK) Nr. 974/98 par euro ieviešanu (1) euro nominālvērtības monētas tika ieviestas 2002. gada 1. janvārī.

Apgrozībai paredzēto euro monētu nominālvērtības un tehniskie parametri ir noteikti Padomes Regulā (EK) Nr. 975/98 (2).

Padome 2005. gada 7. jūnijā secināja, ka jāmaina 10, 20 un 50 centu monētu, kā arī 1 un 2 euro monētu kopīgā puse, uz kuras attēlota Eiropas Savienība pirms dalībvalstu skaita palielināšanās no 15 līdz 25 valstīm 2004. gadā, uz kopīgās puses attēlojot visas Eiropas Savienības dalībvalstis. Mazāko nominālvērtību monētu (1, 2 un 5 centi) kopīgās puses netika mainītas, jo uz tām redzama Eiropa pasaulē un Eiropas Savienības paplašināšanās tās neskar.

Monētas ar jaunajām kopīgajām pusēm tika ieviestas pakāpeniski, sākot no 2007. gada, un visām apgrozībai paredzētajām euro monētām ar gada zīmi “2008” un jaunākām monētām ir jaunā kopīgā puse.

Eiropas monētu dizaina konkursā labāko dizainu izvēlējās valstu un valdību vadītāji 1997. gada jūnijā; godalgotā dizaina mākslinieks veco un jauno kopīgo pušu dizaina autortiesības ir nodevis Komisijai.

Komisijas 2001. gada 22. oktobra paziņojumā par euro monētu kopīgās puses dizaina autortiesību aizsardzību (3) tika noteikti pasākumi, kurus īstenoja, lai piemērotu autortiesības, kā arī noteikumus attiecībā uz kopīgās puses dizaina reproducēšanu.

Tā kā pēc paziņojuma pieņemšanas un kopīgās puses autortiesību piešķiršanas jaunajām dalībvalstīm euro zona ir paplašinājusies, ir nepieciešams atjaunināt paziņojuma pielikumu, tajā iekļaujot to dalībvalstu atbildīgo iestāžu nosaukumus, kuras pa to laiku pievienojušās euro zonai (Slovēnija 2007. gadā, Kipra un Malta 2008. gadā, Slovākija 2009. gadā un Igaunija 2011. gadā). Turklāt 2009. gada rudenī Monētu kaltuvju direktoru darba grupa un Euro monētu apakškomiteja apsprieda reproducēšanas un piemērošanas noteikumus un secināja, ka pašreizējā sistēma darbojas labi un to nevajag mainīt. Tādējādi šis paziņojums aizstāj iepriekš minēto Komisijas 2001. gada 13. novembra paziņojumu par euro monētu kopīgās puses dizaina autortiesību aizsardzību. Tāpēc papildus redakcionāliem labojumiem salīdzinājumā ar 2001. gada paziņojumu izmaiņas saistītas tikai ar atjauninājumiem uzskaitījumos, pārskatīšanas klauzulā un pielikumā.

1. Autortiesību īpašnieks

Euro monētu kopīgās puses dizaina autortiesības pieder Eiropas Savienībai, kuru pārstāv Komisija. Eiropas Komisija katrai dalībvalstij, kas ieviesusi euro, ir piešķīrusi visas Savienības tiesības attiecīgās dalībvalsts teritorijā. Citām dalībvalstīm Komisija autortiesības piešķirs, līdzko tās ieviesīs euro.

2. Reproducēšanas noteikumi

Šos kopējos reproducēšanas noteikumus piemēros Komisija un iesaistītās dalībvalstis savā teritorijā, kā noteikts Regulā (EK) Nr. 974/98. Euro monētu kopīgās puses dizaina pilnīga vai daļēja reproducēšana ir atļauta bez īpašas procedūras šādos gadījumos:

— reproducēšanai fotogrāfijās, zīmējumos, gleznās, filmās, attēlos un kopumā reprodukcijās plaknē (bez reljefa), ja attēls atbilst oriģinālam un izmantots tā, lai nekaitētu euro tēlam un to nediskreditētu,

— reproducēšanai reljefā uz priekšmetiem, izņemot monētas, medaļas un žetonus vai jebkādus citus priekšmetus, kurus varētu sajaukt ar monētām,

— reproducēšanai uz žetoniem, kas izgatavoti no mīksta materiāla vai plastmasas un kas ir vismaz par 50 % lielāki vai mazāki par īstajām monētām.

Turklāt tiek arī atgādināts, ka reproducēšana uz metāla medaļām un žetoniem vai jebkura cita metāla priekšmeta, ko varētu sajaukt ar monētu, ir aizliegta, kā noteikts Padomes Regulā (EK) Nr. 2182/2004 (4).

Jebkādu citu euro monētu kopīgās puses dizaina pilnīgu vai daļēju reproducēšanu nepārprotami atļauj vai nu Eiropas Komisija neiesaistītajām dalībvalstīm un trešām valstīm vai – iesaistītajām dalībvalstīm – tās dalībvalsts izraudzītā iestāde, kam piešķirtas autortiesības (iesaistītajās dalībvalstīs izraudzīto iestāžu saraksts pievienots pielikumā).

Eiropas Komisijai adresētie lūgumi piešķirt atļauju jāsūta uz Ekonomikas un finanšu lietu ģenerāldirektorātu.

3. Piemērošana

Autortiesību piemērošanu nodrošinās iesaistītās dalībvalstis savā teritorijā saskaņā ar attiecīgās valsts tiesību aktiem un iepriekš izklāstītajiem reproducēšanas noteikumiem. Komisija paredz piemērot autortiesības neiesaistītajās dalībvalstīs un trešajās valstīs saskaņā ar attiecīgajiem valsts tiesību aktiem.

Ja Komisija vai valsts iestādes, kurām piešķirtas autortiesības, atklāj, ka attiecīgajā teritorijā veikta neatļauta reproducēšana, tā nekavējoties veiks pasākumus, lai nodrošinātu šāda reproducēšana tiek izbeigta vai atsaukta. Komisija vai dalībvalstis (iesaistīto dalībvalstu gadījumā) var lemt par civillietas vai krimināllietas uzsākšanu pret personu, kura saskaņā ar valsts tiesību aktiem ir atbildīga par reproducēšanu.

Komisija paredz piemērot autortiesības sadarbībā ar dalībvalstīm. Šajā nolūkā dalībvalstis tiek aicinātas informēt Komisiju par jebkādiem pasākumiem, kas tiek veikti autortiesību piemērošanai un reproducēšanas noteikumu īstenošanai.

4. Pašreizējo pasākumu pārskatīšana

Turpmāk Komisija var lemt pārskatīt iepriekš minēto noteikumu īstenošanu, lai pašreizējos pasākumus atbilstīgi pielāgotu gūtajai pieredzei.

(1) OV L 139, 11.5.1998., 1. lpp.

(2) OV L 139, 11.5.1998., 6. lpp.

(3) OV C 318, 13.11.2001., 3. lpp.

(4) OV L 373, 21.12.2004., 1. lpp.